**2. sz. szakmai beszámoló**

***A Miskolci Egyetem (ME) részéről:***

***Az időszakban a Miskolci Egyetemen a projekt kivitelezése szempontjából stratégiai tevékenységek kivitelezésére és előkészítésére került sor***; az alábbiak szerint:

* a 2. és 3. számú változás-bejelentők elkészítése és beadása;
* a tananyagok kéziratainak elkészítése, véglegesítése;
* a képzők képzésének lebonyolítása;
* a projekt-honlap kifejlesztése;
* a digitalizálási, valamint lektorálási munkálatok megkezdése.

***Fontos kiemelni, hogy a tevékenységek a Támogatási szerződésben rögzített (ezt követően kissé módosított) ütemezésnek megfelelően haladnak előre, amely az Egyetem részéről lehetővé teszi a vállat eredmények határidőre történő teljesítését.***

A ME oldaláról szeptember 24-én került sor a 2. számú változás-bejelentő benyújtására, amelynek az ESZA által történt tudomásulvétele, jóváhagyása november 9-én következett be. A módosításokra a személyi változások, az átütemezett kifizetések, a tananyagok tartalmának módosulása miatt volt szükség. Összességben elmondható, hogy a változtatások nem módosítják a projekt főbb keretszámait, illetve mérföldköveit. Szakmai szempontból a legfontosabbnak ítélt változtatás az angol szaknyelvi lektorálás költségeinek emelése volt. A megemelt forráskeret a tananyagok minőségének szignifikáns javulását teszi lehetővé.

Szeptember 20-án zajlott a képzők képzésére érkezett ajánlatok bontása és értékelése, amelynek eredményeként az oktatást a legkedvezőbb ajánlatot nyújtó Euro-Contact Business School valósíthatta meg. A képzés (Moodle-oktatás) a pályázatban foglaltak szerinti óraszámban és létszámmal (32+24+40 óra, 14-14-14 fő) november végétől december végéig történt. Az oktatás három főbb területre fókuszált:

* IKT használata a felsőoktatásban;
* IKT alapú oktatás módszertana a felsőoktatásban;
* IKT alapú tartalomfejlesztés felsőoktatási környezetben.

Ezt követően a részvevők on-line felületen ismételhették, gyakorolhatták a tanultakat. A képzés végén 27 fő sikeres vizsgát tett.

A tananyagok készítésének munkafázisa az év végével fejeződött be. A szerzők január elején adták le a tananyagok kéziratait. Az angol nyelvű lektorálást a legkedvezőbb ajánlatot tevő TRIPLUS Bt. kezdhette meg (a vonatkozó szerződés megkötésére január 11-én került sor).

A tananyagok digitalizálását pedig a korábban nyertes ajánlatot adó Magyar Virtuális Egyetemi Hálózat Egyesület végzi. Január 16-ai szakmai találkozó keretében a felek megegyeztek a munka előrehaladásáról, az anyagok átadásának menetéről és formájáról. A tananyagok lektorálási és digitalizálási munkái jelenleg is folyamatban vannak.

2012. december 3-án a projekt előrehaladásáról, eredményeiről az ESZA munkatársa Monitoring látogatása keretében a helyszínen győződött meg. A javaslatoknak és észrevételeknek megfelelően az alábbi dokumentumok készültek el: a frissített pénzügyi terv, a munkatársak kiegészített szerződései, a tevékenységek új ütemterve.

2013 elején sor került az IT Rapid Informatikai és Szolgáltató Kft. vállalkozói szerződés aláírására a projekthez kapcsolódó al-honlap készítése céljából. A honlap az alábbi linken érhető el: <http://gtk.uni-miskolc.hu/digitan>. A honlap tartalma folyamatosan bővül a projekt eredményeivel és a kapcsolódó hírekkel.

A fenti költségeken túl a Miskolc Egyetemen a projekt menedzsmentjével, adminisztrációjával, és szakmai vezetésével kapcsolatos humán költségek elszámolására kerül sor.

***Az EDUTUS Főiskola (EDUTUS) részéről:***

***Az EDUTUS Főiskolán a projekt költségvetésének és kivitelezésének jelentős mértékű újragondolása és tervezése vált szükségessé.***

Korábban, a pályázat beadásakor az EDUTUS elképzelése szerint az összes, projektben szereplő tantárgy fejlesztése a Főiskola oktatói által valósult volna meg. Azonban a gazdasági nehézségek nem tették lehetővé, hogy ezek a fejlesztések teljesüljenek. Így az EDUTUS részben belső oktatókkal, részben külső szolgáltatók bevonásával tervezi a munka kivitelezését. Az intézményi, szervezeti változások miatt a korábbiakhoz képest 34 tárgyból 15-öt külső szolgáltatók fejlesztenének; a maradék19 tárgy kidolgozását pedig saját kollégák végeznek.

A fentiek miatt újabb változás-bejelentő beadása vált szükségessé. 2013. január 11-én a Közreműködő Szervezet felé megküldésre került a 3. számú változás-bejelentő hiánypótlása is, amely a tananyagfejlesztés költségeinek átcsoportosítását tartalmazta.

2013 elején a harmadik féltől megvásárolandó szolgáltatások beszerzése érdekében elindult a versenyeztetés előkészítése. A versenyeztetések jelenlegi állása:

* Képzések: 23,7 millió Ft értékben, ajánlattételi határidő: 2013. március 29.;
* Audiovizuális e-learning tananyag előállítása: 15,7 millió Ft értékben, ajánlattételi határidő: 2013. március 29.;
* Tananyagok angol szaknyelvi lektorálása: 5,1 millió Ft; szerződés aláíratás alatt;
* Munkaerő-piaci szereplők bevonása a tananyagfejlesztésbe: 9 millió Ft; szerződés aláíratás alatt;
* Kommunikációs és prezentációs képzések: 5,3 millió Ft értékben, később kerül kiválasztásra;
* Tananyagfejlesztés külső szolgáltatóval: 7,875 millió Ft értékben; szerződés aláíratás alatt;
* Tananyagok fordítási költsége: 15,3 millió Ft értékben; szerződés megkötve;
* Tananyagfejlesztés belső munkatársakkal: br. 20,9 millió Ft (és járulékok) értékben; a szerződések megkötése folyamatban.

***A versenyeztetés tevékenységeihez a beszámolási időszakban nem kapcsolódik költség, így a Főiskola részéről egyelőre bérköltségek elszámolásának igénye mutatkozott.***